b"\n_START_ARTICLE_\nJonas Hellborg\n_START_PARAGRAPH_\nJonas Hellborg (7. kes\xc3\xa4kuuta 1958) on ruotsalainen basisti. H\xc3\xa4n on soittanut muun muassa seuraavien muusikkojen kanssa: John McLaughlin, Bill Laswell, Shawn Lane, Jens Johansson ja Buckethead._NEWLINE_Hellborg aloitti musiikkiuransa studiomuusikkona 1976. Montreux\xe2\x80\x99n jazzfestivaaleilla Sveitsiss\xc3\xa4 1980 h\xc3\xa4n saavutti kuuluisuutta. Vuonna 1981 h\xc3\xa4n muutti New Yorkiin, perusti oman levy-yhti\xc3\xb6n, Day Eight Musicin, joka on nyky\xc3\xa4\xc3\xa4n Bardo Records. H\xc3\xa4nen varhainen levytyksens\xc3\xa4, Elegant Punk, osoitti h\xc3\xa4nen virtuoosimaiset kykyns\xc3\xa4. Levyn yksi puoli sis\xc3\xa4lsi soolobassonsoittoa ja toinen puoli nauhatonta bassoa ja nauhallista bassoa yhdess\xc3\xa4. Nauhallisella bassolla h\xc3\xa4n soitti sointuja ja sooloja nauhattomalla bassolla soitettujen melodioiden p\xc3\xa4\xc3\xa4lle. My\xc3\xb6hemm\xc3\xa4t albumit, kuten Axis, olivat enemm\xc3\xa4n rockpainotteisia. Niiss\xc3\xa4 h\xc3\xa4n toi esiin varhaiset vaikutteensa: Led Zeppelin, Black Sabbath, Jimi Hendrix, Cream ja Johann Sebastian Bach._NEWLINE_Hellborgin kaksikaulainen nauhaton ja nauhallinen Wal-merkkinen basso antaa h\xc3\xa4nelle monipuoliset musiikilliset mahdollisuudet. H\xc3\xa4n on soittanut Mahavishnu Orchestrassa ja my\xc3\xb6hemmin akustisesti John McLaughlinin kanssa. H\xc3\xa4n \xc3\xa4\xc3\xa4nitti akustisella bassolla muutamia CD-levyj\xc3\xa4, joissa oli sek\xc3\xa4 espanjalaisia ett\xc3\xa4 intialaisia vaikutteita. Vuonna 1990 h\xc3\xa4n \xc3\xa4\xc3\xa4nitti kokeellisen Jonas Hellborg Group -levyn, miss\xc3\xa4 h\xc3\xa4n itse soittaa kaksikaulaista Wal-bassoaan, Anders Nord 4, 5 ja 10-kielisi\xc3\xa4 bassokitaroita ja Jamie Salazar digitaalisia MIDI-rumpuja._NEWLINE_Vuodesta 1995 tuli musiikillisesti Hellborgin tuotteliain vuosi. H\xc3\xa4n soitti 'Memphis Monster'in, eli kitaristi Shawn Lanen, kanssa ja perusti kokeellisen fuusiojazz-yhtyeen. Alkuvuosina heill\xc3\xa4 oli mukanaan rumpali Jeff Sipe ja my\xc3\xb6hemmin mukaan liittyi intialaiset muusikot V. Selvaganesh ja Umamahesh. N\xc3\xa4in he muodostivat omalaatuisen it\xc3\xa4\xe2\x80\x93l\xc3\xa4nsi -fuusion, kenties paljolti John McLaughlinin Shakti-yhtyeelt\xc3\xa4 vaikutteita saaneen kokoonpanon. He julkaisivat useita t\xc3\xa4ysin improvisoituja livelevyj\xc3\xa4 (Temporal Analogues of Paradise) ja joitakin studioalbumeja (Good People in Time of Evil, Icon). T\xc3\xa4m\xc3\xa4 kokoonpano julkaisi my\xc3\xb6s live-DVD:n, Parisin. Yhtye lopetti, kun Shawn Lane ei en\xc3\xa4\xc3\xa4 halunnut jatkaa._NEWLINE_My\xc3\xb6hemmin Hellborg ty\xc3\xb6skenteli mystisen Bucketheadin kanssa ja julkaisi albumin Octave Of Holy Innocents. Vuonna 2005 h\xc3\xa4n perusti Jonas Hellborg Trion ruotsalaisen kitaristi Mattias Eklundhin ja rumpali Niclas Campagnolin kanssa. Kokoonpanon ensiesiintminen oli Mumbaissa. Sit\xc3\xa4 seurasi kiertue Intiassa._NEWLINE_Vaikkei Hellborg koskaan ole noussut suureen kaupalliseen menestykseen, h\xc3\xa4n on silti yksi fuusion taitavimmista soittajista ja on arvostettu maailmanlaajuisesti musiikkipiireiss\xc3\xa4."